Broj: 711-I-1847-P-342/22-02-23

Zagreb, 28. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Tanje Zatezalo, voditeljice Službe za pripremu sjednica u Uredu Primorsko-goranske županije**, za davanjem očitovanja Povjerenstva,na 181. sjednici održanoj 28. srpnja 2022., daje sljedeće

**OČITOVANJE**

1. **Zamjenik gradonačelnika Grada Rijeke kao predstavnik Primorsko-goranske županije te ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave mogu istovremeno uz obnašanje navedenih javnih dužnosti biti članovi Savjeta za zdravlje Primorsko-goranske županije, kao stručnog i savjetodavnog tijela Primorsko-goranske županije, te za rad u tom tijelu primati naknadu.**
2. **Prilikom podnošenja imovinske kartice obveznici ZSSI/21-a iz točke I. izreke ovoga mišljenja dužni su prijaviti Povjerenstvu primitke stečene na temelju članstva u Savjetu za zdravlje Primorsko-goranske županije.**

Obrazloženje

Zahtjev za davanjem mišljenja Povjerenstva podnijela je Tanja Zatezalo, voditeljica Službe za pripremu sjednica u Uredu Primorsko-goranske županije.U Povjerenstvu je zahtjev zaprimljen 20. srpnja 2022. pod poslovnim brojem 711-U-6859-P-342/22-01-2, povodom kojeg se vodi predmet broj P-342/22.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, jer je službenica u jedinici područne (regionalne) samouprave, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica navodi da je Županijska skupština Primorsko-goranske županije na sjednici održanoj 14. srpnja 2022. donijela Odluku o imenovanju Savjeta za zdravlje Primorsko-goranske županije. U nastavku podnositeljica pojašnjava da je navedeni Savjet za zdravlje savjetodavno radno tijelo Županijske skupštine Primorsko-goranske županije koje se osniva sukladno članku 12. Zakona o zdravstvenoj zaštiti („Narodne novine“, broj 100/18., 125/19., 133/20., 147/20. i 136/21.). Statutom Primorsko-goranske županije i Odlukom o osnivanju Savjeta za zdravlje Primorsko-goranske županije propisan je sastav Savjeta te su kao članovi Savjeta imenovani i predstavnici lokalne samouprave te zdravstvenih ustanova čiji je osnivač Republika Hrvatska i Primorsko-goranska županija, a koji obnašaju dužnost zamjenika gradonačelnika odnosno ravnatelja zdravstvene ustanove te su istovremeno i obveznici ZSSI/21-a.

Nastavno na navedeno podnositeljica postavlja upit mogu li članovi Savjeta za zdravlje Primorsko-goranske županije koji su imenovani kao predstavnici jedinice lokalne samouprave, poslodavaca u zdravstvu i/ili strukovnih udruženja, a istovremeno su i obveznici ZSSI/21-a, primati naknadu za rad u Savjetu za zdravlje.

Člankom 17. stavkom 1. ZSSI/21-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI/21-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Zakonom o zdravstvenoj zaštiti („Narodne novine“, broj 100/18., 125/19. i 147/20.) u članku 12. stavku 1. propisano je da radi ostvarivanja prava, obveza, zadaća i ciljeva na području zdravstvene zaštite na svom području jedinica područne (regionalne) samouprave odnosno Grad Zagreb osniva Savjet za zdravlje. Stavkom 2. istoga članka navedenog Zakona propisano je da se broj članova Savjeta za zdravlje i druga pitanja od važnosti za rad Savjeta određuju statutom jedinice područne (regionalne) samouprave odnosno Grada Zagreba, pri čemu treba osigurati sudjelovanje predstavnika jedinica lokalne samouprave, komora u zdravstvu, strukovnih udruženja, udruga za zaštitu prava pacijenata te sindikata i poslodavaca u zdravstvu kao članova Savjeta. Stavkom 3. istoga članka navedenog Zakona propisano je da radi ostvarivanja zadaća iz stavka 2. toga članka Savjet za zdravlje daje mišljenje na prijedlog plana zdravstvene zaštite za područje jedinice područne (regionalne) samouprave odnosno Grada Zagreba te predlaže mjere za ostvarivanje dostupnosti i kvalitete zdravstvene zaštite u jedinici područne (regionalne) samouprave odnosno Gradu Zagrebu.

Statutom Primorsko-goranske županije („Službene novine“, broj 23/09., 9/13., 25/13. – pročišćeni tekst, 5/18., 8/18. – pročišćeni tekst, 2/20. i 4/21.) u članku 17. propisano je da u cilju ostvarivanja prava, obveza, zadaća i ciljeva na području zdravstvene zaštite na svom području Županija osniva Savjet za zdravlje te da se Savjet za zdravlje osniva posebnom odlukom Skupštine kojom se određuje djelokrug rada, sastav i broj članova Savjeta za zdravlje.

Uvidom u Odluku o imenovanju članova Savjeta za zdravlje Primorsko-goranske županije („Službene novine“, broj 22/22.) utvrđeno je da su u Savjetu za zdravlje Primorsko-goranske županije, pored ostalih, imenovan zamjenik gradonačelnika Grada Rijeke kao predstavnik Primorsko-goranske županije te ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave. Spomenute osobe su sukladno članku 3. stavku 1. točkama 34. i 65. ZSSI/21-a obveznici u smislu navedenog Zakona.

Iako članove Savjeta za zdravlje Primorsko-goranske županije imenuje Županijska skupština Primorsko-goranske županije te se radi o tijelu koje obavlja poslove od javnog interesa, zamjenik gradonačelnika Grada Rijeke te ravnatelji ustanova u zdravstvu kojima je osnivač država ili jedinica lokalne i područne (regionalne) samouprave mogu istovremeno uz obnašanje navedenih dužnosti biti članovi navedenog Savjeta te u istom sukladno članku 17. stavku 2. ZSSI/21-a obavljati povremene stručne i savjetodavne poslove, jer se ne radi o stalnim i redovitim poslovima koje obveznici mogu obavljati uz prethodno odobrenje Povjerenstva.

Obveznici za svoj rad u Savjetu za zdravlje Primorsko-goranske županije mogu primati naknadu te su istu dužni prijaviti Povjerenstvu prilikom podnošenja imovinske kartice.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana